Diari Oficial de la Generalitat Valenciana


Sumari del DOGV 8086, del 18-07-2017 (2017/5845)

RESOLUCIÓ de 16 de juny de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 56/15-AIA Benicarló.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8086

Data del DOGV
:   18-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/5845


Data del document
:   16-06-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 16 de juny de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 56/15-AIA Benicarló. [2017/5845]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 56/15-AIA Benicarló.  
  
«Declaració d'impacte ambiental  
Expedient: 266-7999-PMX-O.  
Títol: Comerç a l'engròs de ferralla i materials de rebuig.  
Promotor: Emili Bailén Mellado.  
Autoritat substantiva: Ajuntament de Benicarló.  
Localització: Travessia de Sant Mateu (Camí Mallols) núm. 14, de Benicarló (Castelló).  
  
Descripció del projecte  
L'objecte del projecte és l'obtenció de la llicència ambiental per a instal·lar i desenvolupar l'activitat de comercialització a l'engròs de ferralla i metalls de rebuig, d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana.  
Segons indiquen el projecte i l'estudi d'impacte ambiental (EIA), l'activitat s'ubicarà en una parcel·la rectangular situada en la Travessia de Sant Mateu (Camí Mallols) núm. 14, de Benicarló (Castelló). La parcel·la disposa de 1.847 m² de solar. Està ocupada, en la part davantera, per una nau ja construïda de 576 m² de superfície. La resta de la parcel·la no intervindrà en l'exercici de l'activitat.  
La nau presenta estructura metàl·lica, parets de rajola, amb aïllament tèrmic acústic lluïdes per ambdues cares, coberta de planxes metàl·liques ondulades i solera de formigó. S'accedeix a l'exterior per les façanes davantera i posterior. La nau es troba elevada sobre el nivell del terreny. La façana davantera disposa moll de càrrega i descàrrega i rampa d'accés. En el seu interior es distribueix en oficines, lavabos i una zona de 525 m² diàfana, sense divisions, destinada a l'emmagatzematge.  
La nau disposa dels serveis de subministrament d'energia elèctrica, aigua potable i connexió al clavegueram municipal.  
Contigus, a la dreta, esquerra i al fons es troben, en construccions separades, altres locals comercials, i al davant confronta amb la Travessia de Sant Mateu.  
  
Procés industrial  
Segons indica l'informe de l'ajuntament, l'objecte de l'activitat és compra de maquinària i materials de rebuig a l'engròs per a realitzar labors de desballestament, descontaminació, transport i emmagatzematge en l'interior de nau, amb la finalitat de poder realitzar la venda d'aquells productes que puguen ser comercialitzats.  
Segons l'EIA, el procés es durà a terme de la manera següent:  
1. Desballestament de la maquinària en peces manejables en origen.  
2. Separació de líquids de les màquines i neteja en origen.  
3. Càrrega de les peces tallades i netejades exemptes de residus en origen.  
4. Transport i descàrrega en la nau de l'activitat.  
5. Emmagatzematge fins a reunir quantitats elevades de ferralla per a la seua venda.  
La llicència ambiental se sol·licita per a realitzar labors de desballestament de maquinària fora de la nau i, posteriorment, emmagatzemar les peces útils i els residus obtinguts en el seu interior. No obstant això, la documentació tècnica presentada pel promotor, únicament detalla la part del procés referent a l'emmagatzematge en l'interior de la nau. No es donen dades suficients sobre les operacions de desballestament i separació de líquids de la maquinària, desenvolupades fora de la nau (en origen), encara que sí que s'indica que no inclouran el desballestament de peces dels vehicles. No es descriu el procés ni les condicions tècniques de les instal·lacions on es realitzarà el desballestament de les peces. Per tant, aquesta declaració d'impacte ambiental ordinària s'emet com a informe preceptiu i determinant per a avaluar els aspectes ambientals del projecte, únicament pel que fa a l'emmagatzematge de residus en l'interior de la nau ubicada en Travessia de Sant Mateu (Camí Mallols) núm. 14, de Benicarló.  
La codificació dels residus per als quals se sol·licita la corresponent autorització administrativa, segons la Decisió de la Comissió de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE, del Parlament Europeu i del Consell, són els següents:  
16 01 06: Vehicles al final de la seua vida útil que no contenen líquids ni components perillosos.  
16 06 01\*: bateries de plom.  
17 04 01: Coure, bronze, llautó.  
17 04 02: Alumini.  
17 04 03: Plom.  
17 04 04: Zinc.  
17 04 05: Ferro i acer.  
17 04 06: Estany.  
17 04 07: Materials mesclats.  
19 10 01: Residus de ferro i acer.  
La quantitat anual màxima estimada per a la instal·lació són 2.720 tones, de les quals corresponen 500 tones als residus perillosos (bateries).   
L'empresa compta ja amb les següents autoritzacions com a gestor de residus no perillosos:  
- 607/T02/CV: Transport de Residus (T).  
- 12/A02/CV: Agent (AG).  
  
Tramitació administrativa  
1. Amb data 26 de maig de 2015 es va rebre ofici de l'Ajuntament de Benicarló, remetent l'expedient de sol·licitud de llicència ambiental per a l'activitat magatzem de materials fèrrics i no fèrrics (ferralleria), a fi d'obtindre la declaració d'impacte ambiental ordinària preceptiva i prèvia a la concessió de la llicència. Junt amb l'ofici de remissió s'adjunta el projecte tècnic, l'estudi d'impacte ambiental (EIA) i el certificat de la informació pública realitzada.  
El certificat d'informació pública indica que el tràmit es va dur a terme durant un termini de trenta dies hàbils, comptats a partir de l'endemà de la publicació de l'anunci al tauler d'edictes municipal i en el Butlletí Oficial de la Província de Castelló número 44, de 9 d'abril de 2015. Transcorregut el termini esmentat, no s'hi han presentat al·legacions.  
2. En data 7 de setembre de 2015 es va requerir del promotor i de l'ajuntament documentació addicional necessària per a completar l'expedient, i per a aclarir qüestions plantejades després de l'estudi de la documentació tècnica aportada, que fou contestat l'11 de novembre de 2015.  
3. La documentació presentada no aclaria tots els aspectes resultants del requeriment anterior, per la qual cosa, en data 30 de març de 2016, es van reiterar els requeriments al promotor i a l'ajuntament, respecte dels aspectes insuficientment definits. Es van rebre els dies 4 i 13 d'abril de 2016 per l'ajuntament i pel promotor, respectivament.  
  
4. El 14 de novembre de 2016, transcorregut el termini de tres mesos sense haver rebut la documentació requerida, d'acord amb l'article 40 de la Llei 21/2013, d'Avaluació ambiental, es va donar per finalitzada l'avaluació d'impacte ambiental ordinària amb l'emissió la resolució d'arxiu i tancament de l'expedient. La notificació al promotor i a l'òrgan substantiu es va realitzar en data 22 de novembre de 2016, i es va rebre el 28 de novembre de 2016 per l'ajuntament. No s'ha rebut en aquest servei el justificant de recepció ni la devolució de la notificació realitzada al promotor, sense que això resulte determinant per a continuar amb el procediment.  
5. El 2 de gener de 2017, l'ajuntament remet ofici per mitjà del qual es van esmenar les qüestions plantejades en el requeriment indicat en el punt 3, i justificació de la presentació pel promotor en el registre de l'ajuntament l'11 de maig de 2016 (data anterior a la fixada per a la terminació), per la qual cosa es procedeix a la reobertura de l'expedient i continuació del procediment.  
  
Consideracions ambientals  
Consultat el visor web intern de cartografia de la CHOPVT, no s'observen afeccions a elements naturals ressenyables. L'informe emès per l'ajuntament indica que l'activitat es realitza en sòl urbà industrial compatible amb els usos permesos pel planejament urbanístic vigent, en el qual s'han dut a terme les obres d'urbanització necessàries per a dotar la parcel·la de la condició de solar.  
  
Les principals afeccions ambientals associades són:  
1. A l'atmosfera:  
a) Alteració de la qualitat de l'aire.  
Segons s'indica en l'EIA, l'activitat no serà productora de fums, gasos o olors contaminants. El local disposa de ventilació natural suficient a través de finestres en les parets laterals i façanes i les dues portes, per la qual cosa no hi serà necessària la instal·lació de ventilació forçosa.  
b) Contaminació acústica. L'EIA no contempla que puguen produir-se molèsties per sorolls o vibracions perquè no s'utilitzarà maquinària o equips capaços de produir-ne. Per això, no proposa mesures protectores o correctores.  
El projecte inclou un estudi acústic que conclou que l'aïllament acústic dels elements constructius del local serà suficient perquè no se superen en l'exterior els límits de soroll establits per la normativa.  
  
Aquestes conclusions es consideren acceptables sempre que es verifiquen amb els resultats de les auditories acústiques establides en l'article 18 del Decret 266/2004, de 3 de desembre, del Consell de la Generalitat Valenciana, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Per això, a la posada en marxa de l'activitat i almenys cada 5 anys, el titular haurà de dur a terme un control de les emissions acústiques i dels nivells de recepció en l'entorn per mitjà de la realització d'auditories acústiques. Aquestes es realitzaran amb l'activitat en funcionament i per un organisme de control autoritzat, fent constar els resultats en un llibre de control que estarà a disposició de les administracions competents.  
En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a la seua aplicació.  
2. Al sòl i a les aigües:  
Segons l'EIA, l'emmagatzematge de residus i la resta de peces es realitzarà en l'interior de la nau, les tasques de càrrega i descàrrega en el moll de la part davantera, per la qual cosa no es veurà afectada per l'activitat la superfície de la parcel·la exterior a aquella.  
En la nau no es realitzarà el desballestament de les peces, per la qual cosa no es preveu la possibilitat de vessaments de líquids provinents d'aquelles.  
Les aigües provinents de les lavabos es canalitzaran per mitjà d'una canonada de connexió amb la xarxa de clavegueram que discorre pel camí Mallols. La neteja de la nau, una vegada s'haja buidat, es farà amb aigua projectada i desinfectants que arrosseguen les partícules despreses de les peces de maquinària.  
Com a mesures protectores i correctores per a minimitzar aquests impactes, el promotor estableix que s'aplicarà un tractament amb morter al sòl per a donar-li finesa i facilitar l'arreplega dels residus.  
Revisada la documentació, s'observa que el pla de distribució en planta presentat no diferencia les zones d'emmagatzematge dels residus perillosos, els no perillosos i les peces útils, ni s'especifiquen les condicions en què es durà a terme el seu emmagatzematge. Tampoc no estableix mesures preventives i correctores per a minimitzar la contaminació del sòl i de les aigües pels vessaments accidentals que puguen produir-se.  
Per això, serà necessari l'ampliació de les mesures protectores i correctores en els aspectes següents:  
- L'emmagatzematge dels residus en la nau es realitzarà de manera ordenada, després de classificar-los segons la seua naturalesa, arreplegant-los en contenidors o en estructures que mantinguen la seua separació (per exemple, cassals). Els residus perillosos s'emmagatzemaran en la seua zona específica en contenidors homologats, que s'ubicaran sobre cubetes o instal·lacions estanques a fi d'arreplegar els vessaments per possibles fuites.  
- Es disposarà de serradura (o un altre material absorbent) en quantitat adequada i disponible per a procedir a l'arreplega immediata d'abocaments per vessaments de líquids continguts en els residus o en les peces recepcionats. En la zona de bateries es disposarà, a més, de material neutralitzador d'àcids (per exemple, bicarbonat sòdic).  
- Els líquids provinents de les instal·lacions d'arreplega de vessaments, així com els materials utilitzats per a la seua absorció, es tractaran com a residus generats per l'activitat i s'entregaran a gestor autoritzat d'acord amb la seua naturalesa.  
- Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Benicarló. Si fóra necessari, s'aplicaran els tractaments previs pertinents per a complir amb els límits que s'hi establisquen.  
3. Impactes sobre la fauna, flora o paisatge:  
No es consideren significatius, per realitzar-se l'activitat en l'interior d'una nau ubicada en un polígon industrial amb les obres d'urbanització finalitzades.   
L'EIA estableix un programa de vigilància ambiental amb l'objectiu de detectar impactes en el medi ambient no previstos durant l'exercici de l'activitat, que comportarien una modificació de les mesures protectores establides. Proposa un programa de revisions de la instal·lació i control de les entregues de residus, evitant l'emmagatzematge excessiu i la recepció de residus d'origen dubtós.   
D'aquest programa de vigilància ambiental, es portarà un registre documentat als efectes d'acreditar l'adopció i execució de les mesures preventives i correctores propostes i la comprovació de la seua eficàcia. Inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
  
Consideracions jurídiques  
1. El projecte ha sigut sotmès al procediment d'avaluació d'impacte ambiental, d'acord amb l'apartat 6.c.2, «Altres instal·lacions de desballestament i/o emmagatzematge de ferralla», de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte ambiental, i modificat pel Decret 32/2006, de 10 de març.  
  
2. L'expedient ha observat els tràmits previstos en la Llei 21/2013, de 9 de desembre, d'Avaluació ambiental, i en les altres disposicions que se li apliquen.  
3. L'article 13 del Decret 158/2015,de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental la competència sobre avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent, resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat de comercialització a l'engròs de ferralla i materials de rebuig, el titular de la qual és Emili Bailén Mellado, en les instal·lacions ubicades a Travessia de Sant Mateu (Camí Mallols) núm. 14, de Benicarló (Castelló) sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com els condicionants establits a continuació:  
1. La present resolució s'emet com a informe preceptiu i determinant per a avaluar els aspectes ambientals del projecte, únicament pel que fa a l'emmagatzematge de residus en l'interior de la nau ubicada a la Travessia de Sant Mateu (Camí Mallols) núm. 14, de Benicarló.  
2. Els residus admesos en l'activitat seran els relacionats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
3. S'obtindrà de l'òrgan competent en matèria de residus les corresponents autoritzacions i inscripció en el registre general de gestors autoritzats de residus de la Comunitat Valenciana, que corresponguen per al centre ubicat a la Travessia de Sant Mateu (Camí Mallols) núm. 14, de Benicarló (Castelló), per a l'exercici de l'activitat, adaptant-se aquesta a les condicions que l'esmentat òrgan establisca.  
  
4. El promotor haurà d'obtindre compromisos d'acceptació de residus per gestors autoritzats per a la totalitat dels residus generats per aquesta activitat, la gestió de la qual no siga competència dels serveis d'arreplega de residus del polígon, indicant com a punt d'arreplega les instal·lacions localitzades a la Travessia de Sant Mateu (Camí Mallols) núm. 14, de Benicarló (Castelló). Els compromisos estaran permanentment en vigor i a disposició de l'autoritat ambiental competent.  
  
5. A la posada en marxa de l'activitat i almenys cada 5 anys, el titular haurà de dur a terme un control de les emissions acústiques i dels nivells de recepció en l'entorn per mitjà de la realització d'auditories acústiques. Aquestes es realitzaran amb l'activitat en funcionament i per un organisme de control autoritzat, fent constar els resultats en un llibre de control que estarà a disposició de les administracions competents. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a la seua aplicació.  
  
6. L'emmagatzematge dels residus en la nau es realitzarà de manera ordenada, després de classificar-los segons la seua naturalesa, arreplegant-los en contenidors o estructures que mantinguen la seua separació. Els residus perillosos s'emmagatzemaran en la seua zona específica en contenidors homologats que s'ubicaran sobre cubetes o instal·lacions estanques a fi d'arreplegar els vessaments per possibles fuites.  
7. Es disposarà de serradura (o un altre material absorbent) en quantitat adequada i disponible per a procedir a l'arreplega immediata d'abocaments per vessaments de líquids continguts en els residus o en les peces recepcionats. En la zona de bateries es disposarà, a més, de material neutralitzador d'àcids (per exemple, bicarbonat sòdic).  
8. Els líquids provinents de les instal·lacions d'arreplega de vessaments, així com els materials utilitzats per a la seua absorció, es tractaran com a residus generats per l'activitat i s'entregaran a gestor autoritzat, d'acord amb la seua naturalesa.  
9. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Benicarló. Si fóra necessari s'aplicaran els tractaments previs pertinents per a complir amb els límits que s'hi establisquen.  
10. Es portarà un registre documentat del programa de vigilància ambiental als efectes d'acreditar l'adopció i execució de les mesures preventives i correctores propostes i la comprovació de la seua eficàcia. Aquest registre documentat inclourà el resultat dels controls i autocontrols periòdics legalment exigibles. Alhora, inclourà el control documental de la recepció i entrega dels residus. La documentació estarà a disposició de les autoritats competents.  
11. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, el qual establirà, si escau, l'aplicació de noves mesures correctores.  
  
  
Segon  
Notificar a les parts interessades que, contra la present resolució, atès que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa dels seus drets i interessos estimen pertinents.  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'avaluació ambiental.  
  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 3 de maig de 2017.- El director general de Medi Natural i d'Avaluació Ambiental: Antoni Marzo i Pastor».  
  
València, 16 de juny de 2017.- El director general de Medi Natural i d'Avaluació Ambiental: Antoni Marzo i Pastor.